Appel iværksat den 20. august 2021 af XC til prøvelse af dom afsagt af Retten (Ottende Afdeling) den 10. februar 2021 i sag T-488/18, XC mod Kommissionen

(Sag C-527/21 P)

(2021/C 490/19)

Processprog: italiensk

Parter

Appellant: XC (ved avvocato F. Rosi)

Den anden part i appelsagen: Europa-Kommissionen

Appellanten har nedlagt følgende påstande

— Den Europæiske Unions Rets dom af 10. februar 2021 i sag T-488/18, XC mod Kommissionen, ophæves.

— De tre afgørelser, som blev anfægtet i første instans, annulleres; subsidiært hjemvises sagen til Retten.

— Kommissionen tilpligtes at betale erstatning for skaden, som Domstolen fastsætter efter billighed; subsidiært hjemvises sagen til Retten.

— Kommissionen tilpligtes at betale sagsomkostningerne i begge instanser; subsidiært udsættes afgørelsen om sagsomkostningerne, idet sagen hjemvises til Retten.

Anbringender og væsentligste argumenter

Appellen er opdelt i fire dele.

Første del vedrørende afvisningen af påstanden om annullation af reservelisten for almindelig udvælgelsesprøve EPSO/AD/356/18 (den appellerede doms præmis 173-182)

Appellanten har i denne henseende gjort gældende, at kontradiktionsprincippet er blevet tilsidesat, at de principper, som er opstillet i retspraksis vedrørende annullation af reservelister for almindelige udvælgelsesprøver, er blevet tilsidesat og anvendt forkert, at artikel 47 i Den Europæiske Unions charter om grundlæggende rettigheder er blevet tilsidesat med hensyn til effektiv retsbeskyttelse, at begrundelsespligten er blevet tilsidesat, at den appellerede dom savner logik, og at de faktiske omstændigheder er blevet urigtigt gengivet og forvansket.

Anden del vedrørende afvisningen af påstanden om annullation af Kommissionens afgørelse C(2018) 3969 af 19. juni 2018 om aktindsigt (den appellerede doms præmis 141-172)

Appellanten har med hensyn hertil anført, at de retsprincipper, som er opstillet i dom T-515/14 P, Alexandrou mod Kommissionen, er blevet tilsidesat, at principperne om EU-rettens ensartede anvendelse og sammenhæng er blevet tilsidesat, at artikel 4 i forordning nr. 1049/2001 (1) er blevet tilsidesat, at der er begået en rettergangsfejl bestående i, at der ikke blev truffet afgørelse vedrørende en del af de nedlagte påstande, og at de faktiske omstændigheder er blevet urigtigt gengivet og forvansket.

Tredje del vedrørende forkastelsen af påstanden om annullation af afgørelse af 4. december 2017 truffet af udvælgelseskomitéen for almindelig udvælgelsesprøve EPSO/AD/338/17 om ikke at give appellanten adgang til den næste fase i udvælgelsesprøven (den appellerede doms præmis 78-99)

Appellanten har gjort gældende, at artikel 1d i vedtægten for tjenestemænd i Den Europæiske Union og artikel 8, stk. 1, i direktiv 2000/43/EF (2) er blevet tilsidesat og anvendt forkert, at den appellerede dom åbenbart savner logik, at der er foretaget et åbenbart urigtigt skøn, og at vedtægtens artikel 1d er blevet tilsidesat.

Fjerde del vedrørende skadeserstatningen og sagsomkostningerne (den appellerede doms præmis 183-198)

Appellanten har anført, at de dele af Rettens dom, som vedrører skadeserstatningen og sagsomkostningerne, ligeledes bør ophæves, for så vidt som de er nært forbundne med afvisningen af påstandene om annullation af de afgørelser, der blev anfægtet i første instans.

(1) Europa-Parlamentets og Rådets forordning (EF) nr. 1049/2001 af 30.5.2001 om aktindsigt i Europa-Parlamentets, Rådets og Kommissionens dokumenter (EFT 2001, L 145, s. 43).

(2) Rådets direktiv 2000/43/EF af 29.6.2000 om gennemførelse af princippet om ligebehandling af alle uanset race eller etnisk oprindelse (EFT 2000, L 180, s. 22).